Определение на Общия съд (трети състав) от 30 април 2015 г. —
Star Light/Съвет и Комисия
(Дело T‑46/15)
„Жалба за отмяна — Писмо на Комисията, с което се твърди, че жалбоподателят бил уведомен за тълкуването ѝ на Регламент (ЕС) № 517/2014 — Необжалваем акт — Иск за обезщетение — Жалба в първоинстанционно производство — Неспазване на изискванията за форма — Явна недопустимост“
1.                     Жалба за отмяна — Актове, подлежащи на обжалване — Понятие — Акт, който произвежда задължително правно действие — Чисто информативен акт на Комисията, с който се прави тълкуване на разпоредба от регламент — Изключване (член 263 ДФЕС) (вж. точки 20—26)
2.                     Съдебно производство — Жалба в първоинстанционно производство — Изисквания за форма — Определяне на предмета на спора — Кратко изложение на посочените основания — Искане за поправяне на вредите, причинени от институция на Съюза — Липса на данни относно характера и обхвата на претърпяната вреда и относно причинно-следствената връзка — Явна недопустимост (член 21, първа алинея и член 53, първа алинея от Статута на Съда; член 44, параграф 1, буква в) от Процедурния правилник на Общия съд) (вж. точки 27—29 и 31)
Предмет
От една страна, искане за отмяна на писмото от 1 декември 2014 г. на един от началниците на отдел в генерална дирекция „Действия по климата“ на Европейската комисия, с което се твърди, че жалбоподателят бил уведомен за тълкуването ѝ на Регламент (ЕС) № 517/2014 на Европейския парламент и на Съвета от 16 април 2014 година за флуорсъдържащите парникови газове и за отмяна на Регламент (ЕО) № 842/2006 (ОВ L 150, стр. 195), и от друга страна, искане за поправяне на вредите, които се твърди, че са претърпени
Диспозитив
1)
Отхвърля жалбата.
2)
Star Light SAS понася съдебните разноски.